ད་ཡིན་པའི་བརྡ༔ རིན་ཆེན་ཕ་གུ་རུས་པའི་རྒྱན་དང་ལྡན་པ་ནི༔ རང་སེམས་ཡེ་ནས་འདོད་རྒུ་འབྱུང་ཞིང་ཚོགས་དྲུག་མ་འགགས་པའི་བརྡ༔ དྲྭ་བ་མུན་ནག་ལ་མེ་འབར་ཞིང་སྒྲ་སྒྲོགས་པ་ནི༔ ཡེ་ཤེས་ལྔ་ལ་གཞི་མ་རིག་པའི་དྲི་མ་བྲལ་ཏེ་འཁྲུལ་རྟོག་ཆོས་ཉིད་དུ་གྲོལ་ཞིང་གྲགས་སྟོང་གི་བརྡ༔ རྒྱུ་མ་དང་བརྒྱུས་པའི་དྲིལ་བུ་རྔ་ཡབ་འཕན་རྩེ་གསུམ་པས་བརྒྱན་པ་ནི༔ ཤེས་རིག་མ་འགགས་པའི་རང་རྩལ་སྐུ་གསུམ་འདུ་འབྲལ་མེད་པའི་བརྡ༔ མི་ཡི་དྲྭ་བ་མཁལ་མཆིན་ཕོ་རྡོ་བརྐྱངས་ཤིང་གཡེར་ཁའི་སྒྲ་སྒྲོགས་པ་ནི༔ འཁོར་འདས་ཀུན་གྱི་སྒྲ་ཐམས་ཅད་ཚིག་གི་བརྡ་དགོས་པའི་བརྡ༔ རླུང་རས་མི་ལྤགས་སྟག་ལྤགས་སྦྲུལ་སོགས་འཕྱང་བ་ནི༔ ཡེ་ཤེས་ལྔ་ཡི་རང་རྩལ་གྱིས་ཉོན་མོངས་པ་སྣ་ཚོགས་གཡེར་བའི་བརྡ༔ མདའ་ཡབ་དཀར་པོ་ཤེལ་དང་རྒྱང་གྲགས་བྱི་རུ་གཡུ་སོགས་རིན་པོ་ཆེའི་མཆོད་རྟེན་དང་ལྡན་པ་ནི༔ དབྱིངས་མ་བཅོས་ལྷུན་གྲུབ་འབྱུང་བ་རིན་པོ་ཆེའི་མཆོད་རྟེན་ཡིན་པའི་བརྡ༔ ཕྱོགས་བཞིའི་ཀ་བ་གཤིན་རྗེ་དང་གདུང་མ་ཕྱོགས་སྐྱོང་ཁྲོ་བོ་ཁྲོ་མོའི་ཞུ་ལ་ཀེང་རུས་ཀྱི་ཀ་རྒྱན་ཀླུའི་གདན་བྱས་པ་ནི༔ དབྱིངས་ཀྱི་དཀྱིལ་འཁོར་རང་བྱུང་ཁྲོ་བོའི་ཕོ་བྲང་ལོག་ལྟ་ཅན་གྱིས་མི་མཐོང་བའི་བརྡ༔ ཞིང་སྐྱོང་ཕོ་མོ་འཕྲོ་ཞིང་ཕྱོགས་བཞིའི་ཀ་རྒྱན་སེངྒེ་འབྲུག་ཆུ་སྲིན་སྟག་ལས་བྱས་པ་ནི༔ ཆེ་མཆོག་དཀྱིལ་འཁོར་ཕྱི་རོལ་དུ་ཤ་ཟ་འགྱུ་བས་དམ་མེད་རྣམས་བགྲོད་དུ་མི་བཏུབ་པའི་བརྡ༔ རྟ་བབས་བཞིར་མ་མོ་ཀེའུ་རི་མ་འཕྲོ་ཞིང་ཀློང་དགུར་ཁང་བཟང་དགུ་དང་ལྡན་པ་ལས་མ་མོ་ཀེའུ་འགྱུ་བ་ནི༔ ཚད་མེད་པའི་ངོ་བོར་བདག་འཛིན་བྲལ་ཞིང་སྒོ་དགུ་རྣམས་རྣམས་འགྱུ་ལམ་མ་བཀག་པས་རང་ཤར་དུ་གྲོལ་བའི་བརྡ༔ ཆོས་འཁོར་བཅུ་གཉིས་ལ་ཁྲོ་བོ་ཁྲོ་མོའི་རང་སྒྲ་དང་ལྡན་ཞིང་ཟ་རམ་ཨཱ་ལི་ཀཱ་ལིའི་སྒྲ་སྒྲོགས་པ་ནི༔ སྣང་སྲིད་ཆོས་ཉིད་ཀྱི་རང་སྒྲར་ཕྱི་ནང་དང་བྲལ་བའི་བརྡ༔ ཉི་ཟླ་ནོར་བུའི་ཕྱི་རོལ་དུ་ལྷ་ཡི་ཁྱེའུས་གར་བསྒྱུར་བ་ནི༔ རང་བྱུང་གི་རིག་པ་སྣ་ཚོགས་འཆར་བའི་བརྡ༔ རི་དྭགས་རྨ་བྱ་ཁྱུང་དང་མི་གཅེར་བུ་གནས་པ་ནི༔ འཁོར་འདས་གཞི་གཅིག་ལ་ལམ་སྣ་ཚོགས་འཆར་ཏེ་ངོས་བཟུང་སྟོང་ཞིང་བྲལ་བའི་བརྡ༔ གཞལ་ཡས་ཀྱི་སྟེང་ཐམས་ཅད་དུ་རྒྱལ་མཚན་སྣ་ཚོགས་ཕྱར་བ་ནི༔ དཔལ་གྱི་ཕོ་བྲང་མཚན་ཉིད་སྟོང་དང་ལྡན་པའི་བརྡ༔ ཀེང་རུས་ཀྱིས་གར་བསྒྱུར་བ་ནི༔ ཆོས་སྐུ་མཚན་མའི་གཟུགས་དང་བྲལ་བའི་བརྡ༔ ཕོ་བྲང་གི་ཕྱི་རོལ་པདྨའི་ཕྲེང་བས་བསྐོར་བ་ནི༔ ཡེ་ནས་སྣོད་ཐམས་ཅད་ཀུན་ཏུ་བཟང་མོའི་བྷ་ག་ཡངས་པའི་ཀློང་ཡིན་པའི་བརྡ༔ དུར་ཁྲོད་བརྒྱད་ཀྱིས་བསྐོར་བ་ནི༔ རྣམ་ཤེས་ཚོགས་བརྒྱད་རང་བྱུང་དུ་གྲོལ་བའི་བརྡ༔ ཟླ་ཕྱེད་རྡོ་རྗེའི་ཕྲེང་བས་བསྐོར་བ་ནི༔ རྡོ་རྗེའི་ཀློང་ལ་འཁོར་འདས་མེད་པའི་བརྡ༔ མཚོན་དང་མེ་རིའི་གུར་ཁང་ལྡན་པ་ནི༔ དཀྱིལ་འཁོར་བསྲུངས་མཚམས་མེད་པ་མི་ཤིགས་པའི་གུར་དང་ལྡན་པའི་བརྡ༔ གཏེར་བུམ་ཆེན་པོ་བརྒྱད་དང་ལྡན་པ་ནི༔ རང་བྱུང་ཡེ་ཤེས་ཀྱི་གཏེར་རྙེད་ནས་འཁོར་འདས་ཀུན་ལ་རེ་དོགས་བྲལ་བའི་བརྡ༔ དཀྱིལ་འཁོར་ཕྱི་ནང་གསུམ་དང་ལྡན་པ་ནི༔ གཞི་ལམ་འབྲས་བུ་གསུམ་ཐིག་ལེ་གཅིག་ལ་རྫོགས་པའི་བརྡ༔ དེའི་དབུས་སུ་ཆེ་མཆོག་ཧེ་རུ་ཀ་སྨུག་ནག་ཏུ་བཞུགས་པ་ནི༔ གཞི་ཆོས་ཀྱི་དབྱིངས་ལ་འགྱུར་བ་མེད་པའི་བརྡ༔ དབུ་ཉི་ཤུ་རྩ་གཅིག་ནི༔ བྱང་སེམས་ཐིག་ལེ་ཉི་ཤུ་རྩ་གཅིག་གི་མཚོན་པའི་བརྡ༔ སྤྱན་མིག་དྲུག་ཅུ་རྩ་གསུམ་འཁྱིལ་བ་ནི༔ གསང་བའི་མཁའ་འགྲོ་དྲུག་ཅུ་རྩ་བཞི་མཚོན་པའི་བརྡ༔ སྨ་ར་སྨིན་མ་ལ་མེ་འབར་ཞིང་ཤངས་ནས་རླུང་གཡོ་བ་ནི༔ མ་རིག་པའི་དྲི་མ་བསྲེགས་ཤིང་ཉོན་མོངས་པའི་བགེགས་གཏོར་བའི་བརྡ༔ དབུ་སྐྲ་སྟེང་གི་ཕྱོགས་ལ་གཟེངས་ཤིང་ཁྱུང་དང་ཐོད་སྐམ་གྱིས་བརྒྱན་པ་ནི༔ དབྱིངས་ཟང་ཐལ་ལ་དུག་ལྔའི་སྒྲིབ་གཡོགས་དང་བྲལ་བའི་བརྡ༔ དར་ནག་གི་ཅོད་པན་དང་སྦྲུལ་རིགས་ལྔས་བརྒྱན་པ་ནི༔ ཕུང་པོ་ལྔ་མ་སྤངས་ཤིང་གནས་སུ་དག་པའི་བརྡ༔ ཕྱག་གཡས་ཉི་ཤུས་གནམ་ལྕགས་རྡོ་རྗེ་གསོར་ཐབས་སུ་གདེང་བ་ནི༔ ཕོ་རྒྱུད་ཁྲོ་བོའི་དཀྱིལ་འཁོར་གཅིག་ཏུ་རྫོགས་པའི་བརྡ༔ གཡོན་པ་ཉི་ཤུས་དུང་དམར་རཀྟ་བསྣམས་པ་ནི༔ མོ་རྒྱུད་ཀུན་གྱི་སྙིང་པོ་གཅིག་ཏུ་འདུས་པའི་བརྡ༔ རྩ་ཕྱག་གིས་གྲི་ཐོད་ཐུགས་ཀར་བསྣོལ་བ་ནི༔ ཐབས་དང་ཤེས་རབ་འདུ་འབྲལ་མེད་པའི་བརྡ༔ རྡོ་རྗེ་དང་རིན་པོ་ཆེའི་སྒྲོ་གཤོག་བརྒྱངས་པ་ནི༔ ཆོས་སྐུའི་རྩལ་ལས་ལོངས་སྐུ་མ་འགགས་པར་འགྱུ་བ་སྟོན་པའི་བརྡ༔ དུར་ཁྲོད་ཆས་བརྒྱད་དཔལ་གྱི་ཆས་བཅུ་གཉིས་དང་ལྡན་པ་ནི༔ ཚོགས་བརྒྱད་གནས་སུ་དག་སྟེ་སྐྱེ་འཆི་བཅུ་གཉིས་རང་སར་དག་པའི་བརྡ༔ ཞབས་བཅོ་བརྒྱད་དོར་ཐབས་སུ་བགྲད་ཅིང་བྱོལ་སོང་གཙོ་བརྒྱད་མནན་པ་ནི༔ ས་ལམ་བཅོ་བརྒྱད་རྫོགས་ཏེ་འབྲས་བུ་ཀུན་གཞིའི་ཀློང་དུ་གྱུར་པའི་བརྡ༔ བསྐལ་པའི་མེ་རི་འབར་བའི་དབུས་སུ་བཞུགས་པ་ནི༔ ཡེ་ནས་མ་རིག་པའི་དྲི་མ་དང་བྲལ་བའི་བརྡ༔ ཡུམ་གནམ་ཞལ་གཙོ་མོ་པང་དུ་འཁྱུད་པ་ནི༔ གདོད་ནས་དབྱིངས་བདེ་སྟོང་འགྱུར་བ་མེད་པའི་བརྡ༔ ཞལ་དགུ་དང་ལྡན་པ་ནི༔ ཐེག་པ་རིམ་དགུ་ཡེ་ནས་རྫོགས་པའི་བརྡ༔ སྤྱན་རྩ་བདུན་ཤིན་ཏུ་བགྲད་པ་ནི༔ གསལ་བའི་ལམ་མཆོག་རྩ་བདུན་སྐུ་ལ་རྫོགས་པའི་བརྡ༔ རལ་པ་རྡོ་རྗེ་དང་ཐོད་སྐམ་སྦྲུལ་རིགས་ལྔ་དང་དར་གྱི་ཅོད་པན་འཕུར་བ་ནི༔ སྐུ་ལྔ་ཟང་ཐལ་ཡེ་ནས་རྫོགས་པའི་བརྡ༔ ཉི་ཟླ་ནོར་བུས་སྙན་ལ་བརྒྱན་པ་ནི༔ གསལ་སྟོང་ཟུང་དུ་འཇུག་པའི་བརྡ༔ གཡས་དགུས་གྲི་གུག་དང་གཡོན་པ་དགུས་དུང་ཁྲག་སྟོབ་པ་ནི༔ དུག་ལྔ་མ་སྤངས་དབྱིངས་སུ་དག་ཏེ་དབྱིངས་རིག་འདུ་འབྲལ་མེད་པའི་བརྡ༔ རུས་རྒྱན་དུར་ཁྲོད་ཆས་དང་ལྡན་ཞིང་གཟིག་ཤམ་དཀྲིས་པ་ནི༔ འཁོར་འདས་སྣང་སྲིད་གཅིག་ཏུ་སྟོན་པའི་བརྡ༔ ཞབས་བརྒྱད་བརྐྱང་བསྐུམ་བདེ་སྟོང་འཁྲིལ་བ་ནི༔ ཕྱི་ནང་རྟེན་འབྲེལ་དོན་དང་ལྡན་པའི་བརྡ༔ ཡབ་ཡུམ་སྤྱི་བོར་རྡོར་སེམས་ཀུན་བཟང་བཞུགས་པ་ནི༔ དམ་ཚིག་ཡེ་ཤེས་གཉིས་སུ་མེད་པའི་བརྡ༔ ཡེ་ཤེས་ཁྲག་འཐུང་རིགས་བརྒྱད་ཀྱིས་བསྐོར་བ་ནི༔ ཞི་ཁྲོ་རབ་འབྱམས་ཡེ་ནས་རྫོགས་པའི་བརྡ༔ ཀླུ་བརྒྱད་བྱོལ་སོང་གདན་ལ་འགྱིངས་པ་ནི༔ མཐའ་ཡས་སེམས་ཅན་ཐུགས་ཀྱིས་འདྲེན་པའི་བརྡ༔ སྒོ་སྲུང་དོན་གྱི་ཧེ་རུ་ཀ་བཞུགས་པ་ནི༔ ཁྲེགས་ཆོད་ལྟ་བ་རོ་གཅིག་ཤར་བའི་བརྡ༔ ཞི་བའི་ལྷ་ཚོགས་རྣམས་ཀྱིས་རབ་ཏུ་བསྐོར་བ་ནི༔ ཆོས་ཀུན་ཡེ་ནས་བུདྡྷའི་ཞིང་ཁམས་ཡིན་པའི་བརྡ༔ ཁྲོ་བོའི་ལྷ་ཚོགས་རྣམས་ཀྱིས་བསྐོར་བ་ནི༔ མ་དག་པའི་སྣང་བ་ཚར་གཅོད་ཅིང་དག་པ་ཡེ་ཤེས་སུ་སྟོན་པའི་བརྡ༔ ཤར་དུ་ཡང་དག་གི་དཀྱིལ་འཁོར་གསལ་བ་ནི༔ ཐུགས་ཀྱི་ལྷ་ཚོགས་ཐམས་ཅད་དཀྱིལ་འཁོར་གཅིག་ཏུ་འདུས་པའི་བརྡ༔ ལྷོ་རུ་འཇམ་དཔལ་གཤིན་རྗེའི་དཀྱིལ་འཁོར་གསལ་བ་ནི༔ སངས་རྒྱས་ཐམས་ཅད་ཀྱི་སྐུའི་ངོ་བོ་གཅིག་ཏུ་འདུས་པའི་བརྡ༔ ནུབ་ཏུ་དབང་ཆེན་རྟ་མགྲིན་གྱི་དཀྱིལ་འཁོར་གསལ་བ་ནི༔ གསུང་གི་ལྷ་ཚོགས་ཐམས་ཅད་གཅིག་ཏུ་འདུས་པའི་བརྡ༔ བྱང་དུ་ཕུར་པ་རྡོ་རྗེ་གཞོན་ནུའི་དཀྱིལ་འཁོར་གསལ་བ་ནི༔ སངས་རྒྱས་ཀུན་གྱི་ཕྲིན་ལས་ལྷ་ཚོགས་གཅིག་ཏུ་འདུས་པའི་བརྡ༔ ཤར་ལྷོར་མ་མོ་རྦོད་གཏོང་གི་དཀྱིལ་འཁོར་གསལ་བ་ནི༔ བླ་མེད་རྒྱུད་ཀྱི་ལྷ་ཚོགས་ཐམས་ཅད་གཅིག་ཏུ་རྫོགས་པའི་བརྡ༔ ལྷོ་ནུབ་ཏུ་རིག་འཛིན་འདུས་པའི་དཀྱིལ་འཁོར་ཐོད་ཕྲེང་རྩལ་གྱི་ལྷ་ཚོགས་གསལ་བ་ནི༔ དགོངས་བརྡ་རྟེན་འབྲེལ་འདུས་པའི་ཆོས་བཞི་གཅིག་ཏུ་རྫོགས་པའི་བརྡ༔ ནུབ་བྱང་དུ་འཇིག་རྟེན་མཆོད་བསྟོད་ཀྱི་དཀྱིལ་འཁོར་གསལ་བ་ནི༔ སངས་རྒྱས་ཀྱི་མཐུ་སྟོབས་ལྷ་ཚོགས་གཅིག་ཏུ་འདུས་པའི་བརྡ༔ བྱང་ཤར་དུ་དམོད་པ་དྲག་སྔགས་ཀྱི་དཀྱིལ་འཁོར་གསལ་བ་ནི༔ སངས་རྒྱས་ཀུན་གྱི་དྲག་སྔགས་ཀྱི་ལྷ་ཚོགས་གཅིག་ཏུ་འདུས་པའི་བརྡ༔ དཀྱིལ་འཁོར་གྱི་བར་ཁྱམས་ཕྱི་ནང་ལ་ཡེ་ཤེས་དང་འཇིག་རྟེན་གྱི་ཤ་ཟ་ཆོས་སྐྱོང་ཐམས་ཅད་རྫོགས་པ་ནི༔ སྐལ་ངན་ལོག་པར་ལྟ་བའི་རིགས་ཐམས་ཅད་ཚར་གཅོད་པའི་བརྡ༔ ཕོ་བྲང་གི་ཕྱི་ནང་ལ་འཇའ་འོད་ཀྱི་ཟེར་འཁྲིགས་པ་ནི༔ ཡེ་ཤེས་ཀྱི་ཀློང་དགུ་དང་ལྡན་པའི་བརྡ༔ ཕྱི་ཡི་དྲྭ་བ་དང་རལ་གྲིའི་རྒྱལ་མཚན་ཁ་ཊྭཱཾ་རྣམས་ནི༔ སྒྲུབ་པའི་བར་ཆད་བསྒྲལ་བའི་བརྡ༔ མདའ་གཞུ་མེ་ལོང་ཅོད་པན་འཕུར་བ་ནི༔ རྟེན་འབྲེལ་གྱི་ཆོས་བཞི་དང་ལྡན་པའི་བརྡ༔ ཉི་ཟླ་ནོར་བུ་སོགས་རྒྱན་དུ་མས་སྤྲས་པ་ནི༔ རྡོ་རྗེ་སློབ་དཔོན་ལ་དཀྱིལ་འཁོར་ཡོངས་སུ་རྫོགས་པའི་བརྡ༔ སྒོ་མ་བཞིའི་ཕྱག་མཚན་ནི༔ ཚད་མེད་པ་བཞི་དང་ལྡན་པའི་བརྡ༔ ཕྱི་ནང་གི་མཆོད་པ་སྣ་ཚོགས་ཀྱིས་མཛེས་པ་ནི༔ ཆོས་དབྱིངས་མཛོད་ལ་ཟད་པ་མེད་པའི་བརྡ༔ ས་རྒྱན་དང་གནམ་རྒྱན་ཡོལ་བ་དང་དར་དཔྱངས་ཏེ་རྣམ་པ་སྣ་ཚོགས་ཀྱིས་མཛེས་པ་ནི༔ ཞི་རྒྱས་དབང་དྲག་གི་ཕྲིན་ལས་ལྷུན་གྱིས་གྲུབ་པའི་བརྡ༔ རྡོ་རྗེ་སློབ་དཔོན་ལ་ཕྱི་ནང་ཆས་དང་ཁྲི་གདན་མཎྜལ་ཕུན་སུམ་ཚོགས་པ་ནི༔ གསང་སྔགས་བསྟན་པའི་རྒྱལ་མཚན་དར་ལ་ཡུན་རིང་དུ་གནས་པའི་བརྡ༔ ཁྱེད་རང་རྣམས་ཀྱིས་དཀྱིལ་འཁོར་ཟབ་མོ་འདི་མཇལ་བ་ནི༔ མཁའ་སྤྱོད་ཨོ་རྒྱན་སྤྲུལ་པའི་ཞིང་ཁམས་མངོན་སུམ་དུ་བགྲོད་པའི་བརྡ་ཡིན་ནོ༔ དེ་ལྟ་བུས་ཁྱེད་རང་རྣམས་དུས་དང་གནས་སྐབས་ཐམས་ཅད་དུ༔ དཀྱིལ་འཁོར་ཕོ་བྲང་དགུ་དང་ལྡན་པ་འདི་ཡིད་ལ་ཟུངས་ཤིག་ས་མ་ཡ༔ ཞེས་ལེགས་པར་ངོ་སྤྲད་ཅིང་༔ ཕྱི་ནང་གི་རྣམ་དབྱེ་ཡང་རབ་ཏུ་ཕྱེས་ཤིང་བཤད་པར་བྱའོ། །དེ་ནས་དར་ཚོན་སྣ་ལྔ་ལ་བཅོས་པའི་མེ་ཏོག་གམ༔ ཙམ་པ་ཀའི་མེ་ཏོག་རྣམས་སློབ་མ་རྣམས་ཀྱིས་ཐོགས་ནས་ཐལ་མོ་སྦྱར་བའི་སྲིན་མཛུབ་ཀྱིས་དཀྱིལ་འཁོར་དབུས་སུ་དོར༔ ཀྱཻཿ བདག་གིས་ཚེ་རབས་འདི་བར་དུ༔ སྔོན་ནས་བསྒྲུབས་པའི་དཀྱིལ་འཁོར་དང་༔ དེང་འདིར་སྨོན་ལམ་ལྡན་པ་ཡིས༔ ཡི་དམ་ལྷ་དང་བདག་སྤྲོད་ཅིག༔ ཨོཾ་བཛྲ་པུཥྤེ་པྲ་ཏི་ཧོཿ ཞེས་དོར་ཏེ་གང་དུ་བབས་པའི་མིང་བཏགས༔ ཤར་དུ་བབས་ན་ཞི་བའི་ལྷ་ནས་མིང་བཏགས༔ ལྷོར་རྒྱས་པའི་ལྷ་ནས་མིང་བཏགས༔ ནུབ་ཏུ་དབང་གི་ལྷ་ནས་མིང་བཏགས༔ བྱང་ནས་དྲག་པོའི་ལྷ་ནས་མི་བཏགས༔ དེ་ནས་ཅོད་པན་སྤྱི་བོར་བཞག་སྟེ༔ ཧཱུྃ༔ ཅོད་པན་ཡེ་ཤེས་ལྔ་ཡི་རྟགས༔ དེང་ནས་དཀྱིལ་འཁོར་འཛིན་མཛད་ཅིང་༔ ཆེ་མཆོག་ལྷ་དང་སྐལ་བ་མཉམ༔ གསང་བ་རྡོ་རྗེའི་མིང་ཐོབ་ཤོག༔ ཨོཾ་བཛྲ་མུ་ཌ་དྷཱ་ཏི་ཏ་ཧོཿ ཧོཿ ཁྱོད་མ་འོངས་པར་སངས་རྒྱས་ལྟ་བ་མི་ཤིགས་པ་རྡོ་རྗེའི་སྙིང་པོ་ཞེས་བྱ་བར་སངས་རྒྱས༔ བླ་མས༔ ཁྱེད་ཀྱི་མིང་ཅི་ཡིན་གསུང་རྩར༔ སློབ་མས༔ ལྟ་བ་མི་ཤིགས་པ༔ རྡོ་རྗེ་སྙིང་པོ་ཞེས་བྱ་བ་ལགས་སོ༔ ཞེས་སྨྲ་བར་བྱ༔ དེ་ནས་ཕུར་པ་ལག་ཏུ་གཏད་དེ༔ ཧཱུྃ༔ དམ་ཚིག་དབང་པོ་བརྟེན་པའི་ཕྱིར༔ གསང་བ་བླ་མེད་ཕུར་པ་འཆང་༔ དེང་ནས་བསྒྲུབ་པར་སྲོག་ལྟར་བརྩོན༔ དམ་མེད་རྣམས་ལ་རེག་མི་བྱ༔ ཨོཾ་བཛྲ་ས་མ་ཡ་ཏིཥྛ་ནན་ཀཱི་ལ་ཡ་ཧཱུྃ༔ དེ་ནས་མ་དག་པའི་རྒྱུད་སྦྱངས་ཤིང་དག་པ་ཡེ་ཤེས་སུ་འཆར་བའི་ཕྱིར༔ ཕྱི་བསྐྱེད་རིམ་ལྷ་སྐུའི་རྣལ་འབྱོར་འབོག་པ་ནི༔ བསང་ཆུ་འཐོར་ཞིང་༔ ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ྄ཿ ཅེས་སོ༔ ཨོཾ་སྭ་བྷཱ་ཝ་ཤུདྡྷོ྅་ཧཾ༔ སྟོང་པ་ཉིད་དུ་གྱུར༔ སྟོང་པའི་ངང་ལས་སྣོད་བཅུད་ཐམས་ཅད་མ་བཅོས་ལྷུན་གྱིས་གྲུབ་པ་ཨེའི་རང་བཞིན་ཅན༔ འབྱུང་ལྔ་བརྩེགས་ཐབས་སུ་སྤེལ་བའི་ཕོ་བྲང་ཆེན་པོ་དགུ་དང་ལྡན་པའི་དབུས་སུ༔ ཉི་ཟླ་པདྨ་བམ་དང་ལྷ་ཀླུ་བྱོལ་སོང་གཙོ་བརྒྱད་བསྣོལ་བའི་སྟེང་དུ༔ ཆེ་མཆོག་ཧེ་རུ་ཀ་ཆེན་པོ་སྐུ་མདོག་སྨུག་ནག་དབུ་ཉི་ཤུ་རྩ་གཅིག་ཁྲོ་ཞིང་ཕྱག་བཞི་བཅུ་ཞེ་གཉིས༔ རྡོ་རྗེ་དང་བྷནྡྷ་བསྣམས་པ༔ རྡོ་རྗེ་རིན་པོ་ཆེའི་སྒྲོ་གཤོག་བརྒྱངས་ཤིང་དུར་ཁྲོད་དཔལ་ཆས་རྫོགས་ལ་ཞབས་བཅོ་བརྒྱད་བརྐྱང་བསྐུམ་འགྱིང་བ༔ དེའི་པང་དུ་ཁྲོ་མོ་གནམ་ཞལ་དབྱིངས་ཕྱུག་མ་སྐུ་མདོག་མཐིང་ནག་ཞལ་དགུ་ཁྲོ་ལ་ཕྱག་བཅོ་བརྒྱད་གྲི་ཐོད་འཛིན་པས་ཡབ་ཀྱི་མགུལ་ནས་འཁྱུད་པ༔ དུར་ཁྲོད་དཔལ་ཆས་རྫོགས་ལ་ཞབས་བརྒྱད་བརྐྱང་བསྐུམ་ཡབ་ཀྱི་སྐེད་ནས་འཁྲིལ་ཞིང་༔ ཡབ་ཡུམ་མེ་རི་དམར་ནག་འཁྲིགས་པའི་ཀློང་དུ་ཐུགས་ཡིག་འབྲས་བུ་ས་བོན་སྔགས་དང་བཅས་པའི་སྤྱི་བོར་རྡོར་སེམས་ཀུན་བཟང་སེམས་དཔའ་ཁྱུང་དང་བཅས་ཏེ་ཞི་ཁྲོའི་ལྷ་ཚོགས་གསལ་བའོ༔ ཤར་དུ་པད་ཉི་རུ་ཏྲའི་གདན་ལ་ཡང་དག་ཧེ་རུ་ཀ་མཐིང་ནག་ཡུམ་ཀྲོ་ཏི་ཤྭ་རཱི་མ་དང་འཁྲིལ་ཞིང་ཐུགས་ཀྱི་ལྷ་ཚོགས་དང་བཅས་པའོ༔ ལྷོ་རུ་ཆུ་གླང་པད་ཉིའི་གདན་ལ་འཇམ་དཔལ་གཤིན་རྗེ་སེར་ནག་ཡུམ་བྷེ་ཏ་ལི་འཁྲིལ་ཞིང་སྐུའི་ལྷ་ཚོགས་དང་བཅས་པའོ༔ ནུབ་ཏུ་ཀླུ་དབང་པད་ཉིའི་གདན་ལ་དབང་ཆེན་རྟ་མགྲིན་དམར་པོས་ཡུམ་པདྨ་གཟི་ལྡན་ལ་འཁྲིལ་ཞིང་གསུང་གི་ལྷ་ཚོགས་དང་བཅས་པའོ༔ བྱང་ཏུ་གནོད་སྦྱིན་དང་པད་ཉིའི་གདན་ལ་ཕྲིན་ལས་རྡོ་རྗེ་གཞོན་ནུ་སྐུ་མདོག་མཐིང་ནག་ཡུམ་འཁོར་ལོ་རྒྱས་འདེབས་མར་འཁྲིལ་ཞིང་ཕྲིན་ལས་ཀྱི་ལྷ་ཚོགས་དང་བཅས་པའོ༔ ཤར་ལྷོར་པད་ཉི་ཟླ་གདན་ལ་བླ་མེད་ཧེ་རུ་ཀ་ལྗང་ནག་ཡུམ་ཉིད་ཞི་ཀུན་བཟང་ལ་འཁྲིལ་ཞིང་ཡོན་ཏན་གྱི་ལྷ་ཚོགས་གསལ་བའོ༔ ལྷོ་ནུབ་ཏུ་རུ་ཏྲ་པད་ཉིའི་གདན་ལ་དྲག་པོ་དམར་ནག་མེ་ཕྲེང་ཅན་ཡུམ་རྡོ་རྗེ་བདུད་འདུལ་མར་འཁྲིལ་ཞིང་བླ་མ་རིག་འཛིན་གྱི་ལྷ་ཚོགས་གསལ་བའོ༔ ནུབ་བྱང་དུ་དམ་སྲི་དང་པད་ཉིའི་གདན་ལ་དྲེགས་པ་སྟོབས་ལྡན་ཁམ་ནག་ཡུམ་སྲིད་གསུམ་སྤྱི་འདུལ་མར་འཁྲིལ་ཞིང་གཉིས་མེད་ཀྱི་ལྷ་ཚོགས་དང་བཅས་པའོ༔ བྱང་ཤར་དུ་རུ་ཏྲའི་བམ་གྱི་གདན་ལ་དམོད་པ་ཁྲག་འཐུང་ནག་པོ་ཡུམ་འབྱུང་ལྔའི་ཁྲོ་མོར་འཁྲིལ་ཞིང་དྲག་སྔགས་རྦད་པའི་ལྷ་ཚོགས་དང་བཅས་པའོ༔ དེ་རྣམས་ཁྲོ་ཤིང་གཏུམ་པ་དུར་ཁྲོད་ཆས་བརྒྱད་རྫོགས་ཤིང་ཕྱག་ན་མཚོན་ཆ་སྣ་ཚོགས་འཛིན་ཅིང་༔ སྐུ་ལ་བསྐལ་པའི་མེ་རབ་ཏུ་འབར་བའི་ཀློང་དུ་གསལ་བའོ༔ གཞན་ཡང་ཕྱི་ནང་གསང་བའི་ལྷ་ཚོགས་རྣམས་ཀྱིས་ནམ་མཁའ་ས་གཞི་བར་སྣང་ཁྱབ་ཅིང་ཆོས་ཉིད་ཀྱི་རང་སྒྲ་དང་བཅས་